На основу члана 29 став 2 Закона о државној имовини („Службени лист ЦГ“, бр. 21/09 и 40/11), члана 38 став 1 тачка 9 Закона о локалној самоуправи („Службени лист ЦГ“, бр. 2/18, 34/19 и 38/20), члана 35 став 1 тачка 9 и члана 38 став 1 Статута Општине Никшић („Службени лист ЦГ - Општински прописи“, број 31/18), Скупштина општине Никшић, на сједници одржаној \_\_\_\_\_\_\_\_2021.године, донијела је

**ОДЛУКУ**

**о давању на коришћење пословних простора Јавној здрaвственој установи „Дом здравља Никшић“**

Члан 1

Општина Никшић, као носилац права располагања даје на коришћење ,без накнаде, на период од 5 (пет) година са могућношћу продужења времена коришћења, Јавној здрaвственој установи „ Дом здравља Никшић“ пословне просторе у приземљу објекта број 1-зграде Мјесне зајенице Видрован и то: посебан дио 1 – површине 42 м2 и посебан дио 2 – површине 43 м2, уписани у листу непокретности број 753 КО Растовац и простор површине 35,50 м2, који се налази у дијелу објекта Мјесне заједнице Драгова Лука, уписан у посједовном листу број 1437 КО Рубежа.

Давање на коришћење простора из претходног става врши се за потребе рада амбуланти, у циљу пружања примарне здравствене заштите грађанима.

Члан 2

Непокретности из члана 1 ове одлуке остају својина Државе Црне Горе са правом располагања општине Никшић.

Члан 3

Јавна здравствена установа „ Дом здравља Никшић“ је дужна да просторе из члана 1 ове одлуке користи у складу са законом, савјесно са пажњом доброг домаћина, да сноси трошкове редовног и текућег одржавања за вријеме њиховог коришћења и да испуњава све обавезе по основу комуналних и других услуга (вода, струја и сл.).

Члан 4

Међусобна права и обавезе између Општине Никшић и Јавне здравствене установе „ Дом здравља Никшић“ регулисаће се посебним уговором, у складу са овом одлуком.

Члан 5

Овлашћује се предсједник општине Никшић да под условима из ове одлуке закључи уговор којим ће се ближе дефинисати међусобна права и обавезе између општине Никшић и Јавне здравствене установе „ Дом здравља Никшић“.

Члан 6

Ова одлука ступа на снагу осмог дана од дана објављивања у „Службеном листу Црне Горе - Општински прописи“.

Број: 01-030-

Никшић, 2021.године

СКУПШТИНА ОПШТИНЕ НИКШИЋ

П Р Е Д С Ј Е Д Н И К

Њемања Вуковић,с.р.

**О б р а з л о ж е њ е**

Правни основ за доношење ове одлуке је садржан у члану 29 став 2 Закона о државној имовини („Службени лист ЦГ“, бр. 21/09 и 40/11) којим је прописано да непокретним и покретним стварима и другим добрима у државној имовини, на којима одређена својинска овлашћења врши општина, располаже надлежни орган општине у складу са овим законом и Статутом.

Чланом 38 став 1 тачка 9 Закона о локалној самоуправи („Службени лист ЦГ“, бр. 2/18, 34/19 и 38/20) прописано је да Скупштина располаже непокретном имовином, осим у случајевима отуђења имовинских права на непокретностима непосредном погодбом, утврђеним законом којим се уређује државна имовина.

Чланом 35 став 1 алинеја 9 Статута Општине Никшић („Службени лист ЦГ - Општински прописи“, број 31/18) одређено је да Скупштина располаже имовином, а чланом 38 став 1 Статута општине Никшић прописује се које акте Скупштина доноси у вршењу послова из свог дјелокруга.

**Разлози за доношење**

Јавна здравствена установа „ Дом здравља Никшић“ обратила се предсједнику општине Никшић захтјевом број 02-031-2231 од 22.07.2021.године, за продужење коришћења без накнаде дјелова домова Мјесних заједница на Видровану и у Драговој Луци.

Пословне просторе који су предмет ове Одлуке Скупштина општине Никшић раније је дала на коришћење на период од 5 година овој здравственој установи Одлуком о давању на коришћење пословних простора Јавној здравственој установи „ Дом здравља Никшић“ („Службени лист ЦГ - Општински прописи“, бр. 30/16 и 45/19).

У складу са том Одлуком закључен је Уговор број 02-031-1543 од 19.07.2016.године којим су ближе дефинисана међусобна права и обавезе између Општине Никшић и ове Јавне здравствене установе. У периоду ранијег коришћења ових простора Јавна здравствена установа је о свом трошку извршила њихову реконструкцију и опремање и редовно је испуњавала све обавезе по основу комуналних и других услуга (вода , струја и сл.).

За радове на реконструкцији на пословном простору у Драговој Луци уложила је 14.109,01€, док је за пословни простор на Видровану уложила 12.785,61€ и исте опремила потребном опремом за несметани рад амбуланти.

Како је период коришћења на овим пословним просторима истекао дана 19.07.2021.године, а Јавна здравствена установа је испунила све обавезе прописане Одлуком и Уговором, приступило се изради ове Одлуке. Том приликом се цијенила чињеница да се ради о друштвено корисној дјелатности, те да се реализацијом овог пројекта значајно утиче на побољшање квалитета живота и задовољење потреба становника ових мјесних заједница по питању здравствене заштите.

Пословне просторе Општина Никшић даје на коришћење ,без накнаде, на период од 5 (пет) година са могућношћу продужења времена коришћења, за потребе рада амбуланти у циљу пружања примарне здравствене заштите грађанима.

Одлуком се овлашћује предсједник општине Никшић закључи уговор којим ће се ближе дефинисати међусобна права и обавезе између општине Никшић и Јавне здравствене установе „ Дом здравља Никшић“.

Из разлога горе изнесених, а имајући у виду да одлука није у супротности са законом и јавним интересом, предлажемо да Скупштина општине Никшић усвоји Предлог одлуке о давању на коришћење пословних простора Јавној здравственој установи „ Дом здравља Никшић“.

ДИРЕКЦИЈА ЗА ИМОВИНУ

ВД ДИРЕКТОРА

Радосав Урошевић